**Metodologija za kompilaciju i diseminaciju statistike međunarodne investicijske pozicije za BiH**

**I Opšte napomene**

Centralna banka Bosne i Hercegovine (u daljem tekstu CBBiH), u skladu sa Zakonom o Centralnoj banci BiH, Zakonom o statistici BiH te Memorandumom potpisanim između Agencije za statistiku BiH i Centralne banke BiH, je institucija koja je nadležna za kompilaciju i diseminaciju statistike međunarodne investicijske pozicije za Bosnu i Hercegovinu (u daljem tekstu BiH). Kompilacija i diseminacija se radi u skladu s međunarodno priznatim standardima, uspostavljenim od strane Međunarodnog monetarnog fonda (u daljem tekstu MMF), posljednje objavljenog 2009. godine u šestom izdanju Priručnika za platni bilans i međunarodnu investicijsku poziciju (u daljem tekstu BPM6).

Međunarodna investicijska pozicija (u daljem tekstu IIP) je statistički izvještaj koji, na određeni datum, prikazuje vrijednost i kompoziciju:

* Finansijske aktive rezidenata jedne ekonomije, koja predstavlja potraživanja posmatrane ekonomije od nerezidenata, kao i zlatne poluge koje se čuvaju kao rezervna aktiva, te
* Finansijsku pasivu rezidenata jedne ekonomije, koja predstavlja obaveze rezidenata posmatrane ekonomije prema nerezidentima.

Razlika između finansijske aktive i pasive predstavlja neto međunarodnu investicijsku poziciju. U slučaju da je neto investicijska pozicija negativna, to znači da rezidenti posmatrane ekonomije imaju veću neto pasivu od neto aktive, dok pozitivna neto pozicija predstavlja obrnutu situaciju. Prema tome, u slučaju negativne neto međunarodne investicijske pozicije, posmatrana ekonomija ima neto dug prema ostatku svijeta, dok u slučaju pozitivne neto međunarodne investicijske pozicije, posmatrana ekonomija je neto kreditor ostatku svijeta.

Pored toga što IIP odražava posljedice finansijskih transakcija, IIP je značajno uzrokovan i ostalim ekonomskim promjenama koje su se dešavale u posmatranom periodu. Kompozicija IIP-a u cijelosti korespondira kompoziciji finansijskog računa u platnom bilansu. Prema tome, osnovne komponente i aktive i pasive IIP-a su direktne strane investicije, portfolio investicije, finansijski derivati te ostale investicije, dok aktiva takođe obuhvata i rezervnu aktivu.

Pri kompilaciji međunarodne investicijske pozicije, CBBiH koristi sljedeće načine prikupljanja podataka:

* Direktna istraživanja (istraživanje o direktnim investicijama, istraživanje o trgovinskim kreditima i avansnim plaćanjima),
* Statističke i administrativne izvore podataka (publikacije MMF-a i Banke za međunarodna poravnanja), te
* Statistike kompilirane u CBBiH (statistika montetarnog i finansijskog sektora (u daljem tekstu MFS), statistika vladinih finansija (u daljem tekstu GFFAS), te podaci dobiveni od Odjeljenja za bankarstvo, Odjeljenja za trezor, Odjeljenja za monitoring i analize, Odjeljenja za računovodstvo i finansije, te statistika platnog bilansa BiH).

Pri kompilaciji kvartalnog izvještaja IIP-a, podaci za prethodne kvartale tekuće godine se takođe revidiraju, dok se zajedno sa kompilacijom IIP-a za drugi kvartal tekuće godine revidiraju i kvartalni podaci za ukupno tri godine unazad. Revizije povezane s promjenama metodologije kao i značajnije revizije podataka su detaljno opisane.

Izvještaji o međunarodnoj investicijskoj poziciji za BiH se kompiliraju i diseminiraju na kvartalnoj osnovi. Rok za objavu izvještaja je kraj tekućeg za prethodni kvartal. Rokovi za objavu izvještaja su dostupni u kalendaru za objave statističkih podataka na web stranici Centralne banke BiH.

Međunarodna investicijska pozicija se objavljuje u bh. valuti (konvertibilna marka) koristeći devizni kurs objavljen od strane Centralne banke BiH za odgovarajući datum. Pri kompilaciji IIP-a se koriste tržišne vrijednosti kad god je to moguće.

Trenutno se međunarodna investicijska pozicija za BiH prikazuje u odnosu na ostatak svijeta, bez geografske distribucije.

**II Stavke međunarodne investicijske pozicije**

**Direktne investicije**

*Konceptualni okvir: Direktna investicija je kategorija prekogranične investicije povezane s rezidentom jedne ekonomije koji ima kontrolu ili značajan uticaj na upravljanje kompanijom koja je rezident neke druge ekonomije. Direktna investicija je vlasnički kapital koji daje pravo kontrole ili uticaja, takođe direktna investicija uključuje i investicije povezane s takvim odnosom, uključujući investicije u kompanije na koje se ima indirektan uticaj ili kontrola, investicije u povezane kompanije, dug te povratno investiranje (investiranje u investitora). Kontrola ili uticaj mogu se postići direktno kroz udio u vlasničkom kapitalu koji omogućava pravo glasa u kompaniji, ili indirektno, pravom glasa u drugoj kompaniji koja ima pravo glasa u posmatranoj kompaniji. Neposrednom direktnom investicijom smatra se odnos u kojem direktni investitor neposredno posjeduje vlasnički kapital koji mu omogućava 10 ili više procenata prava na odlučivanje u kompaniji s direktnom investicijom. Posredni odnos direktne investicije nastaje kroz vlasništvo nad pravom na odlučivanje u jednoj kompaniji s direktnom investicijom koja posjeduje pravo na odlučivanje u nekoj drugoj kompaniji ili kompanijama. Direktna investicija obuhvata većinu finansijskih transakcija i stanja između povezanih rezidenata iz različitih ekonomija. Standardne komponente direktnih investicija su vlasnički kapital i dionice investicijskih fondova te dužnički instrumenti. Za razliku od platnog bilansa, u kojem se reinvestirana zarada vodi kao posebna stavka finansijskog računa, u IIP izvještaju reinvestirana zarada je sadržana u ukupnom stanju vlasničkog kapitala. Reinvestirana zarada povezana s direktnim investicijama predstavlja dio profita kompanije koji nije distribuiran. Reinvestirana zarada koja nastaje na osnovu vlasničkog kapitala direktnog investitora u kompaniji s njegovom direktnom investicijom se bilježi kao imputirana transakcija u finansijskom računu. Reinvestirana zarada može biti i negativna u nekim slučajevima, na primjer, u slučaju kada je kompanija s direktnom investicijom poslovala s gubitkom ili ako je iznos plaćenih dividendi u određenom periodu veći od neto dobiti za taj period. Pozitivna reinvestirana zarada se tretira kao finansijska injekcija investitora u vlasnički kapital u kompaniju s direktnom investicijom, a negativna reinvestirana zarada se tretira kao povlačenje vlasničkog kapitala.*

Praksa kompilacije u CBBiH: Od 2004. godine CBBiH redovno provodi kvartalno (na bazi uzorka) i godišnje (potpuni obuhvat kompanija s direktnim investicijama većim od praga u iznosu od 100.000 KM) direktno istraživanje o direktnim investicijama u BiH. Istraživanje uključuje finansijska i nefinansijska preduzeća koja imaju, ili se pretpostavlja da imaju, direktne investicije iz inostranstva, koja investiraju u inostranstvo ili posuđuju sredstva iz stranih država. Za kompanije s direktnim investicijama ispod spomenutog praga, CBBiH radi procjene direktnih investicija na bazi podataka o registrovanom inostranom kapitalu u BiH kojima raspolažu sudovi.

Za potrebe kompilacije kvartalnog IIP-a, podaci o komercijalnim bankama (u daljem tekstu DTC) i ostalim finansijskim institucijama se prikupljaju putem redovnog kvartalnog istraživanja o direktnim investicijama. Za nefinansijske korporacije podaci dobiveni iz godišnjeg istraživanja se koriste za kvartalne procjene. Procjene obuhvataju posljedice finansijskih transakcija i ostalih ekonomskih promjena koje su se dogodile tokom posmatranog perioda.

Prema novoj metodologiji MMF-a zadržana zarada se evidentira na kvartalnoj osnovi za period u kojem je ostvarena. Podaci o dobiti i reinvestiranoj zaradi se prikupljaju na godišnjoj osnovi a rok za objavu je osam mjeseci po isteku posmatranog perioda. Tokom godine, kvartalni podaci o vlasničkom kapitalu se prilagođavaju na osnovu procijenjenih podataka o reinvestiranoj zaradi. Reinvestirana zarada za ostale finansijske i nefinansijske korporacije se procjenjuje na osnovu agregiranih procjena i dostupnih informacija o raspodijeljenim dividendama. Agregirana vrijednost se procjenjuje na bazi indeksa industrijske proizvodnje (koji objavljuje Agencija za statistiku BiH). Podaci o reinvestiranoj zaradi za depozitne institucije, za svaku pojedinu banku, procjenjuju se na bazi raspoloživih kumulativnih podataka o dobiti i raspodijeljenim dividendama za prethodni period tekuće godine.

Za preduzeća s direktnim ulaganjem kojima se trguje na berzama, kapital se vrednuje po posljednjoj cijeni ponude i potražnje. U slučajevima u kojima je tržišna vrijednost nepoznata, te za preduzeća koja ne kotiraju na berzi za vrednovanje kapitala preduzeća s direktnom investicijom koristi se princip „Vlastita sredstva po knjigovodstvenoj vrijednosti“.

Podaci o direktnim investicijama u IIP-u su prikazani na osnovu pristupa aktiva-pasiva, dok se po geografskoj distribuciji i djelatnostima, statistika direktnih investicija kompilira prema direkcionom pristupu. Razlika između ova dva pristupa proizilazi iz razlika u tretmanu povratnih investicija (investiranje u investitora) kao i investicija između sestrinskih kompanija. Prema direkcionom pristupu, direktne investicije su prikazane kao direktne investicije u inostranstvo ili kao direktne investicije u posmatranu ekonomiju.

**Portfolio investicije**

*Konceptualni okvir: Portfolio investicije obuhvataju finansijske instrumente u formi vlasničkih i dužničkih vrijednosnih papira, kojima se obično trguje na organizovanim tržištima – berzama, a koji u skladu s primijenjenom metodologijom nisu klasifikovani kao direktne investicije ili rezervna aktiva. Strane investicije u vlasnički kapital s udjelom u pravu na odlučivanje manjim od 10% se smatraju portfolio investicijama. Kapital koji nije u obliku vrijednosnih papira (npr. u nekorporativnim kompanijama) ne predstavlja portfolio investiciju, nego je obuhvaćen direktnim ili ostalim investicijama. Portfolio investicije se prikazuju po instrumentima, po rokovima dospijeća (originalna ili preostala ročnost) ili po institucionalnim sektorima.*

Praksa kompilacije u CBBiH: Istraživanje o direktnim investicijama pruža mogućnost i prikupljanja podataka o portfolio investicijama. Međutim, kompilacija podataka o portfolio investicijama na ovaj način je nepotpuna s aspekta obuhvata. Istraživanje obuhvata samo portfolio investicije kompanija s direktnom investicijom. Kao dodatni izvor podataka za depozitne institucije kao i za ostale finansijske institucije koriste se podaci monetarne i finansijske statistike. Aktiva monetarnih vlasti u formi dužničkih vrijednosnih papira uključuje se u rezervnu aktivu. Što se tiče pasive sektora opšte vlade, dostupni su podaci o međunarodnim vladinim obveznicama izdanim u procesu reprogramiranja vanjskog duga, te u jednom slučaju obveznice vlade koje su izdane u inostranstvu. Podaci o ovim stanjima se dobivaju od Službe za statistiku vladinih finansija i finansijskih računa (GFFAS). U manjem obimu, podaci o stanju portfolio investicija se računaju na bazi platnobilansnih podataka.

**Finansijski derivati**

*Konceptualni okvir: Ugovor o finansijskom derivatu je finansijski instrument koji je povezan s drugim određenim finansijskim instrumentom, pokazateljem ili robom putem kojeg se posebnim finansijskim rizicima može trgovati na finansijskom tržištu.*

Praksa kompilacije u CBBiH: Podaci za stanje finansijskih derivata u Međunarodnoj investicijskoj poziciji za BiH aktiva i pasiva se prikupljaju kroz redovno kvartalno istraživanje o direktnim investicijama.

**Ostale investicije**

*Konceptualni okvir: Ukoliko transakcije nisu uključene u aktivu ili pasivu direktnih i portfolio investicija ili rezervu, pripadaju rezidualnoj kategoriji ulaganja (ostale investicije) i razvrstane su kako slijedi:*

* *Ostali vlasnički kapital*
* *Valuta i depoziti*
* *Zajmovi*
* *Osiguranje, penzije i ostali standardizovani sistemi osiguranja*
* *Trgovinski krediti i avansi*
* *Ostali naplativi/plativi računi i*
* *Alokacija specijanih prava vučenja (u daljem tekstu SDR), osim držanja SDR koje je uključeno u rezervnu aktivu.*

*Ostali vlasnički kapital – predstavlja dio ulaganja koji nije uključen u direktne investicije ili rezervnu aktivu. Takođe, ostale investicje su investicije koje nisu u obliku vrijednosnih papira te stoga nisu uključene u portfolio investicije. Učešće u vlasničkom kapitalu u nekim međunarodnim organizacijama gdje to nije u obliku vrijednosnih papira je kao takvo klasifikovano kao ostali vlasnički kapital.*

*Valuta i depoziti – Valuta se sastoji od novca u opticaju, fiksne nominalne vrijednosti koje izdaju centralne banke ili vlada. Valuta u kategoriji ostalih investicija predstavlja domaću valutu u vlasništvu nerezidenata (pasiva) i strane valute u vlasništvu rezidenata (aktiva) koje se najčešće koriste u plaćanjima. Depoziti uključuju prenosive i druge depozite, svi su potraživanja od centralne banke, depozitne institucije i ostalih institucionalih jedinica ili potraživanja utemeljena na evidenciji depozita. Prenosivi depoziti sastoje se od svih depozita koji se mogu zamijeniti za novac na zahtjev, bez naknade i ograničenja te direktno koristiti za plaćanje čekom, žiro nalogom, direktnim plaćanjem ili naplatom ili drugim sredstvom za direktno plaćanje. Međubankarske pozicije mogu se prikazati kao zasebna komponenta depozita. Ostali depoziti sastoje se od svih potraživanja, osim prenosivih depozita, koji su predstavljeni dokazima o depozitu.*

*Zajmovi su finansijska aktiva koja nastaje kada povjerilac pozajmljuje sredstva direktno dužniku i evidentirana su u dokumentima koji ne mogu biti predmet pregovora. Ova kategorija uključuje zajmove s obročnom otplatom, namjenske kredite i zajamove za finansiranje trgovinskih kredita. Potraživanja ili obaveze prema MMF-u (uključujući korištenje kredita MMF-a) koji su u obliku zajma takođe su uključena u ovu kategoriju. Finansijski lizing je takođe klasifikovan kao zajmam, iako se s pravnog aspekta ne smatra zajmom.*

*Osiguranje, penzije i standardizovani sistemi osiguranja sastoje se od: – tehničke rezerve neživotnog osiguranja; životnog osiguranja i godišnjih pripadajućih prava; prava na penziju i provizije u okviru standardnih garancija. Ove rezerve, prava i odredbe predstavljaju obavezu osiguravatelja, penzionog fonda ili izdavaoca standardnih garancija i odgovarajuću imovinu osiguranika ili korisnika osiguranja.*

*Trgovinski krediti i avansi – sastoje se od kredita koje dobavljači roba i usluga direktno omogućavaju svojim kupcima i avansa za posao koji je u toku (ili tek treba biti poduzet) i plaćanja unaprijed od strane kupca za robu i usluge koje još nisu preuzete/pružene.*

*Specijana prava vučenja su međunarodna rezervna aktiva kreirana od strane MMF-a i dodijeljena članicama da dopune postojeće službene rezerve. Vlasništvo SDR predstavlja bezuslovna prava za dobijanje deviznih ili drugih rezervnih sredstava od ostalih članica MMF-a. Vlasništvo SDR od strane članica MMF-a evidentira se kao aktiva, dok se raspodjela SDR evidentira kao pasiva članice koja ih prima (zbog zahtjeva za povratom dodijeljenih sredstava u određenim okolnostima i takođe zbog obračunate kamate). Vlasništvo i raspodjela trebaju biti prikazani u bruto a ne neto iznosima.*

Praksa kompilacije u CBBiH: U kompilaciji Međunarodne investicijske pozicije za Bosnu i Hercegovinu podaci o ostalom vlasničkom kapitalu dobivaju se iz istraživanja o direktnim investicijama koje se provodi u CBBiH, a od GFFAS podaci o vlasničkim udjelima države u međunarodnim organizacijama.

Podaci o stanju valuta i depozita za DTC i ostale finansijske institucije dobivaju se iz statistike monetarnog i finansijskog sektora. Ovi podaci za sektor vlade dobivaju se od Odjeljenja za bankarstvo CBBiH. Podaci iz kvartalnih izvještaja Banke za međunarodna poravnanja (BIS) koriste se kao izvor za podatke o stanju valute i depozita nefinansijskih institucija.

Kvartalni podaci o zajmovima za DTC se preuzimaju od Službe za statistiku monetarnog i finansijskog sektora unutar CBBiH, kao i kvartalni podaci o aktivi zajmova za ostale finansijske institucije. Izvor podataka o zajmovima vladinog sektora je Služba za statistiku vladinih finansija i finansijskih računa. Podaci o stanju zajmova na strani pasive za ostale sektore dobivaju se iz istraživanja o direktnim investicijama CBBiH kojim se takođe prikupljaju podaci o ostalim investicijama preduzeća sa direktnim investicijama. U manjoj mjeri podaci se izračunavaju korištenjem podataka o ovim transakcijama iz platnog bilansa za nefinansijske institucije uz dodatne podatke entitetskih ministarstva finansija.

Podaci o osiguranju, penzijama i ostalim standardizovanim sistemima osiguranja dobivaju se iz MFS-a, a za domaćinstva se vrši izračun korištenjem podataka iz platnog bilansa.

Podaci o trgovinskim kreditima i avansima za DTC i ostale finansijske institucije dobivaju se od statistike monetarnog i finansijskog sektora. Međutim, većina podataka za nefinansijske korporacije prikuplja se putem kvartalnog direktnog istraživanja CBBiH o trgovinskim kreditima i avansima. Istraživanje o trgovinskim kreditima i avansima provodi se od 2007. godine na najvećim uvoznicima i izvoznicima selektiranim od svih registriranih bh. uvoznika i izvoznika. Podaci iz istraživanja, se takođe koriste za procjenu stanja trgovinskih kredita i avansa za kvartalne izvještaje. Podaci o trgovinskim kreditima prikupljeni istraživanjem o direktnim investicijama upoređuju se s pojedinačnim podacima prikupljenim kroz istraživanje o trgovinskim kreditima i avansima i za one kompanije s preklapanjima, podaci se tretiraju samo kao trgovinski krediti unutar direktnih investicija.

Podaci o ostalim plativim/naplativim računima dobivaju se iz kvartalnih izještaja MFS-a i Banke za međunarodna poravnanja, dok se za vladin sektor ti podaci dobivaju od GFFAS.

**Rezervna aktiva**

*Konceptualni okvir: Rezervna aktiva, prema definiciji Međunarodnog monetarnog fonda je strana aktiva trenutno raspoloživa i kontrolirana od monetarne vlasti u svrhu direktnog finansiranja neravnoteže u platnom bilansu i za indirektno regulisanje neravnoteže kroz intervenciju na deviznim tržištima kako bi se uticalo na kurs valute i u druge svrhe. CBBiH se ne pojavljuje s intervencijama na stranom deviznom tržištu, jer valutni odbor znači fiksni devizni kurs valute.*

*Rezervnu aktivu CBBiH čini: monetarno zlato, specijalna prava vučenja, rezervna pozicija kod MMF-a i ostala aktivna potraživanja.*

*Rezervna aktiva uključuje bruto devizne rezerve CBBiH, koje se sastoje od bilansnih stanja kratkoročne strane aktive CBBiH (zlato, specijalna prava vučenja, stranih valuta u posjedu CBBiH, kratkoročnih deviznih depozita koji se drže kod nerezidentnih komercijalnih ili centralnih banaka i ostalo) i ulaganje u dugoročne vrijednosne papire.*

*Neto devizne rezerve predstavljanju razliku između bruto deviznih rezervi i obaveza prema nerezidentima. Zakon o Centralnoj banci predviđa da monetarne obaveze CBBiH ne mogu biti veće od njenih neto međunarodnih rezervi.*

*U procjeni kreditnog rejtinga zemlje, strani investitori smatraju visinu rezervne aktive vrlo važnom.*

Praksa kompilacije u CBBiH: Svi računi rezervne aktive vode se u Odjeljenju za bankarstvo CBBiH, Odjeljenju za monitoring i analize i Odjeljenju za finansije i računovodstvo. Stoga se podaci o rezervnoj aktivi tj. stanju međunarodnih rezervi dobivaju iz sljedećih izvještaja navedenih odjeljenja:

* Izvještaj o stanju deviznih rezervi i poštivanju smjernica CBBiH o upravljanju deviznim rezervama,
* Izvještaj o dospijeću, kupovini i prodaji dužničkih i vlasničkih vrijednosnih papira,
* Izvještaj monetarne i finansijske statistike o rezervnoj poziciji kod MMF-a.

Podaci koji se prikupljaju su predstavljeni prema originalnom dospijeću.